  Майя Бывальцева Удмурт кун университетысь Удмурт кылосбуръя, финно-угроведениея но журналистикая институтлэн магистратураяз таяз арын 50 пала дышетскисьёсты ӧтё. Иворъёсъя «Удмуртия» агентстволы со сярысь вераз институтлэн кивалтӥсез Наталья Кондратьева. Шумпотӥськомы, таяз арын ми утьыны быгатӥмы асьмелэсь магистратурамес но, малы ке шуоно аръёс ортчемъя бюджет интыос татчы сётӥсько ӧжытгес но ӧжытгес Наталья КондратьеваМагистратураын куинь программаосъя тодон-валанъёс сётозы. Одӥгез соос пӧлысь нимаське «Литература народов Российской Федерации в сравнительно-типологическом аспекте». Отын очной амалэн 10 студентъёс дышетскозы. Со сяна, луоз на очно-заочной амалэн дышетон программа, «педагогическое образование» ӧръя. Наталья Кондратьева пусйиз, таиз ӧнер нырысьсэ усьтэмын шуыса. «Сое ми нимысьтыз усьтыны тыршимы профессиональной стандартъёслэсь улонэ пыӵамзэс лыдэ басьтыса. Малы ке шуоно туннэ вань дышетӥсьёс, кудъёсыз школаын ужаны кутско яке школаын ужало ни, соослэн луыны кулэ вылӥ образованизы, со вылӥ образованизы, стандартъёсъя, одно ик луыны кулэ педагогической направлениен герӟаськемын. Асьмеос тодӥськомы, школаын ужало лингвистика яке, шуом, со выллем направлениосты йылпумъям муртъёс, соослэн дипломазы уг сылы «преподаватель» кыл. Соин ик, кинлы сыӵе направление кулэ, соос быгато лыктыны но вазиськыны милям та очно-заочной амалэн ужась магистратураямы, угось ми усьтыны тыршимы туж паськыт профиль, солэн нимыз «Преподавание филологических дисциплин в школе и вузе». Соин ик оскиськомы, тае лыдэ басьтыса, асьме дышетӥсьёсты, шуом, профессиональной стандартэ матэктытыны быгатомы», — пусйиз Удмурт кылосбуръя, финно-угроведениея но журналистикая институтлэн кивалтӥсез. Магистратуралэн куинетӥ ӧрез кылосбурен герӟаськемын, таиз программа «Менеджмент межкультурной коммуникации» нимаське. Дышетон заочной амалэн мыноз. «Таиз озьы ик герӟаськемын профессиональной стандартъёслэн куременызы, угось, шуом, завучьёс но школаен кивалтӥсьёс, соослэн туннэ нунал понна озьы ик луыны кулэ менеджментэн герӟаськем, шуом, гожтэмез дипломазы. Тае но лыдэ басьтыса, усьтыны тыршимы заочной амалэн дышетскон программа», — валэктӥз Наталья Кондратьева. Тодэ вайытом, вылӥ дышетсконние пырыны мылкыд карисьёслэсь куриськонъёссэс кутон 20-тӥ инвожоысен 11-тӥ пӧсьтолэзёзь мыноз. Удмурт кун университетысь Удмурт кылосбуръя, финно-угроведениея но журналистикая институтлэн бакалавриатаз 50 адямилы коньдэт чотын дышетскон интыос висъямын. ВАТСАН Россия дышетонъя Болонской сӧзнэтэ — Европаысь кунъёслэн вылӥ дышетонъя огъя вӧлметэ (пространствое) — пырем дырысен ӧнерлыко дышетон куинь ёзэн радъяськыны быгатэ: нырысетӥез — бакалавриат, кытын студентъёс дышетско 4 яке 5 ар; кыкетӥез — магистратура, таяз 2 яке 2 но ӝыны ар дышетско; куинетӥез — аспирантура. Тегъёс: Дышетон УдГУ Ижкар Удмуртия  